b'\n_START_ARTICLE_\nSim\xc3\xb2nides de Ceos\n_START_SECTION_\nBiografia\n_START_PARAGRAPH_\nDurant la seva joventut, va ser mestre de poesia i m\xc3\xbasica a la seva Kea natal, i va escriure diverses composicions per a festivals d\'Apol\xc2\xb7lo. Va emigrar a Atenes, a la cort del tir\xc3\xa0 Hiparc, mecenes de la literatura. Despr\xc3\xa9s de l\'assassinat d\'Hiparc el 514\xc2\xa0aC, Sim\xc3\xb2nides va despla\xc3\xa7ar-se a Tess\xc3\xa0lia amb el seu nebot i deixeble el poeta Baqu\xc3\xadlides, on va gaudir del patronatge de les fam\xc3\xadlies Scopada i Aleuada._NEWLINE_Cicer\xc3\xb3 narra la hist\xc3\xb2ria del final de les seves relacions amb els Scopada. El seu patr\xc3\xb3, Scopas, va retreure-li durant un banquet que dediqu\xc3\xa9s massa espai als dioscurs en una oda que celebrava la vict\xc3\xb2ria de Scopas en una cursa de carros. Scopas va renunciar a pagar-li la totalitat dels honoraris i va dir-li a Sim\xc3\xb2nides que deman\xc3\xa9s als dioscurs la resta. Poc despr\xc3\xa9s, van anunciar a Sim\xc3\xb2nides que dos homes joves volien parlar amb ell, i just quan va deixar la sala del banquet per anar-hi a parlar, el sostre va ensorrar-se i va matar Scopas i els seus convidats. Aparentment, \xc3\xa9s cert que algun desastre va causar l\'extinci\xc3\xb3 de la fam\xc3\xadlia Scopada. Va viatjar tamb\xc3\xa9 a Crannon i a Fars\xc3\xa0lia. Despr\xc3\xa9s de la Batalla de Marat\xc3\xb3, que va cantar en un poema i aix\xc3\xb2 el va fer molt popular, Sim\xc3\xb2nides va tornar a Atenes, per\xc3\xb2 aviat va marxar a Sic\xc3\xadlia convidat per Hier\xc3\xb3 I de Siracusa, a la cort del qual va passar la resta de la seva vida. Va ser enterrat a Agrigent._NEWLINE_La seva reputaci\xc3\xb3 com a home docte ho demostra l\'estesa creen\xc3\xa7a que ell va introduir la distinci\xc3\xb3 entre les vocals llargues i curtes (\xce\xb5, \xce\xb7, \xce\xbf, \xcf\x89), que despr\xc3\xa9s s\'adoptarien en l\'alfabet j\xc3\xb2nic que es va implantar en l\'\xc3\xbas general durant el govern de l\'arcont Eucleides (401\xc2\xa0aC). Tamb\xc3\xa9 va ser l\'inventor d\'un sistema mnem\xc3\xb2nic. La Suda li atribueix la invenci\xc3\xb3 de quatre lletres de l\'alfabet grec (omega, eta, xi i psi: \xcf\x89, \xce\xb7, \xce\xbe, \xcf\x88) i afirma que va compondre tamb\xc3\xa9 ditirambes i trag\xc3\xa8dies de las que se\'n sap molt poca cosa, i tamb\xc3\xa9 epigrames. Tamb\xc3\xa9 se\'l recorda per la seva afirmaci\xc3\xb3: "la poesia \xc3\xa9s pintura que parla i la pintura poesia muda", frase que es considera origen del t\xc3\xb2pic literari horaci\xc3\xa0 Ut pictura poesis._NEWLINE_Tan gran era la seva popularitat que fins i tot tenia influ\xc3\xa8ncia en els afers pol\xc3\xadtics. Es diu que va ser capa\xc3\xa7 de reconciliar Hier\xc3\xb3 i Ter\xc3\xb3 a la vig\xc3\xadlia d\'una batalla entre els seus ex\xc3\xa8rcits. Era amic \xc3\xadntim de Tem\xc3\xadstocles i del general espart\xc3\xa0 Paus\xc3\xa0nies, i els seus poemes sobre la guerra contra els perses van representar un impuls poder\xc3\xb3s al patriotisme grec._NEWLINE_Pels seus poemes, en podia arribar a demanar qualsevol preu. Autors posteriors, a partir d\'Arist\xc3\xb2fanes, el van acusar d\'avar. Probablement amb ra\xc3\xb3: la reina de Hier\xc3\xb3 va demanar-li un cop si era millor n\xc3\xa9ixer ric o n\xc3\xa9ixer geni, i ell contest\xc3\xa0 que "ric, ja que de geni sempre se\'n troba a les portes dels rics". Un altre cop, alg\xc3\xba li va demanar que escrigu\xc3\xa9s de franc un poema laudatori pel qual oferia les m\xc3\xa9s sentides gr\xc3\xa0cies. Sim\xc3\xb2nides li va contestar que tenia dos cofres, l\'un ple d\'agra\xc3\xafments i l\'altre ple de diners, i que quan els va obrir va descobrir que el primer li era del tot in\xc3\xbatil._NEWLINE_Herodot diu que va ser l\'autor del d\xc3\xadstic eleg\xc3\xadac gravat sobre una pedra al pas de les Term\xc3\xb2piles, commemoratiu de la famosa batalla: \xe1\xbd\xa6 \xce\xbe\xce\xb5\xe1\xbf\x96\xce\xbd\xe2\x80\x99, \xe1\xbc\x80\xce\xb3\xce\xb3\xce\xad\xce\xbb\xce\xbb\xce\xb5\xce\xb9\xce\xbd \xce\x9b\xce\xb1\xce\xba\xce\xb5\xce\xb4\xce\xb1\xce\xb9\xce\xbc\xce\xbf\xce\xbd\xce\xaf\xce\xbf\xce\xb9\xcf\x82 \xe1\xbd\x85\xcf\x84\xce\xb9 \xcf\x84\xe1\xbf\x87\xce\xb4\xce\xb5 / \xce\xba\xce\xb5\xce\xaf\xce\xbc\xce\xb5\xce\xb8\xce\xb1 \xcf\x84\xce\xbf\xe1\xbf\x96\xcf\x82 \xce\xba\xce\xb5\xce\xaf\xce\xbd\xcf\x89\xce\xbd \xe1\xbf\xa5\xce\xae\xce\xbc\xce\xb1\xcf\x83\xce\xb9 \xcf\x80\xce\xb5\xce\xb9\xce\xb8\xcf\x8c\xce\xbc\xce\xb5\xce\xbd\xce\xbf\xce\xb9 \xce\xbd\xce\xbf\xce\xbc\xce\xaf\xce\xbc\xce\xbf\xce\xb9\xcf\x82. "Estranger, ves a dir als lacedemonis que jaiem aqu\xc3\xad en obedi\xc3\xa8ncia a les seves lleis".'